Талентираниот Борјан Цанев од неодамна е иницијатор и основач на камерен интернационален оркестар, со кој имал концерт во март годинава во добротворни цели во Лондон. Оркестарот е составен од музичари од осум земји - сите студенти на Ројал колеџот за музика. Веќе во јуни планира да реализираат концерт во салата на Ројал колеџот. Пред овој настап, тој на 19 мај е повторно во Скопје, каде ги започнува подготовките со Камерниот оркестар на Македонската филхармонија, со кој на 24 мај во Рим ќе одржат концерт по повод прославата на Св. Кирил и Методиј, а воедно и ќе им припадне честа да ја претставуваат Македонија на овој величествен празник. За ова одбележување ќе ги подготвуваат делата од Властимир Николовски, Доменико Чимароза, Оторино Респиги и од Перголези. Солисти на овој концерт се Ана Стаменковска - сопран и Гордана Јосифовска Неделковска - обоа.